গড়চিরৌলির জঙ্গলে এনকাউন্টারে খতম ২৬ মাওবাদী

মুম্বই:  মাও নিধন অভিযানে বড়সড় সাফল্য৷ পুলিশের সঙ্গে এনকাউন্টারে অন্তত ২৬ জন মাওবাদীর মৃত্যুর খবর মিলেছে৷ মুম্বই থেকে ৯০০ কিমি দূরে গড়চিরৌলির ঘটনা৷ সেখানকার পুলিশ সুপার অঙ্কিত গোয়াল জানিয়েছেন, জঙ্গল থেকে তারা ২৬ জন মাওবাদীর দেহ উদ্ধার করেছেন৷ তল্লাশি চলছে৷ কাজেই মৃতের সংখ্যা বাড়ার সম্ভাবনা রয়েছে৷

তবে আজকের অপারেশনকে সাম্প্রতিক অতীতের অন্যতম সফল মাওবাদী অভিযান বলে অভিহিত করছেন পুলিশ অফিসাররা৷ সবথেকে বড় কথা, এই গোটা অপারেশনে এখনও পর্যন্ত কোনও পুলিশ কর্মীর মৃত্যুর খবর মেলেনি৷ তবে চার পুলিশ কর্মী আহত হয়েছে৷

আরও পড়ুন: সীমান্তে চীন গ্রাম বানিয়েছে ঠিকই, তবে ভারতের ভূখণ্ডে নয়, পেন্টাগনের রিপোর্ট খারিজ রাওয়াতের

শনিবার সকালে ঘন জঙ্গলের ভেতর মাওবাদীদের সঙ্গে পুলিশের তীব্র গুলির লড়াই শুরু হয়৷ পুলিশ সুপার অঙ্কিত গোয়াল জানিয়েছেন, অতিরিক্তি পুলিশ সুপার সৌম্য মুন্ডের নেতৃত্বে বিরাট বাহিনী নেমেছিল অপারেশনে৷ কোর্চির মারডিনটোলার জঙ্গলে সি-৬০ পুলিশ কমান্ডো বাহিনী তল্লাশি অভিযান চালাচ্ছিল৷ সেই সময় শুরু হয় গুলির লড়াই৷ কিন্তু পুলিশের আগ্রাসী আক্রমণের মুখে একে একে মাওবাদীরা গুলিবিদ্ধ হয়ে মাটিতে লুটিতে পড়তে থাকে৷ ক্রমশ ব্যাকফুটে পড়ে যায় মাওবাদীরা৷

এখনও পর্যন্ত জঙ্গল থেকে ২৬ জন মাওবাদীর দেহ উদ্ধার হয়েছে৷ অধিকাংশের নাম পরিচয় জানা যায়নি৷ তবে দুর্ধর্ষ এই লড়াইয়ে চার পুলিশ কর্মী গুরুতর আহত হন৷ তাঁদের হেলিকপ্টারে করে নাগপুর হাসপাতালে নিয়ে যাওয়া হয়েছে৷